Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 1 Pv 613/11/1104	Bratislava IV, 21.12.2012
EEČ : 2-11-14-2012

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 3, odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktorého sa mal dopustiť XXXXX na tom skutkovom základe, že ako osoba konajúca v mene spoločnosti XXXXX XXXXX za obdobie od januára 2008 do marca 2011 zadržal a neodviedol poistné na nemocenské poistenie, poistné na dôchodkové poistenie a poistné na poistenie v nezamestnanosti za zamestnancov v celkovej výške 69 073,71 €, ktoré bolo zamestnancom spoločnosti zrazené v zmysle zákona zo mzdy, avšak toto určenému príjemcovi – Sociálnej poisťovni, pobočka Bratislava, Záhradnícka č. 31, Bratislava neodviedol, ďalej za obdobie január 2008 až august 2011 zadržala poistné na zdravotné poistenie v celkovej výške 25 426,15 €, ktoré bolo zamestnancom spoločnosti zrazené v zmysle zákona zo mzdy, avšak toto určenému príjemcovi – Všeobecnej zdravotnej poisťovni, pobočka Bratislava – mesto so sídlom Ružová dolina č. 10 Bratislava neodviedla, ďalej za obdobie január 2008 až február 2011 zadržal poistné na zdravotné poistenie v celkovej výške 1 696,11 €, ktoré bolo zamestnancom spoločnosti zrazené v zmysle zákona zo mzdy, avšak toto určenému príjemcovi – Dôvera zdravotná poisťovňa a. s. so sídlom Einsteinova 25, Bratislava neodviedla, ďalej za obdobie január 2008 do marca 2009, máj 2009 a december 2009 zadržala poistné na zdravotné poistenie v celkovej výške 278,51 €, ktoré bolo zamestnancom spoločnosti zrazené v zmysle zákona zo mzdy, avšak toto určenému príjemcovi – Union zdravotná poisťovňa a.s., sídlom Bajkálska 29/A, Bratislava neodviedla, celková výška neuhradených odvodov spoločnosti XXXXX je vo výške 96 474,48 €, pričom subjekt dňa 28.09.2009 disponoval finančnými prostriedkami vo výške 40 535,90 €, ktoré postačovali na úhradu dlžného poistného k tomuto dňu vo výške 39 968,37,- €, 

lebo zanikla trestnosť činu
Odôvodnenie:
Vyšetrovateľ PZ, Odbor kriminálnej polície PZ, OR PZ Bratislava IV uznesením ČVS:ORP-373/OEK-B4-2011 zo dňa 05.01.2012 podľa § 206 ods. 1 Trestného poriadku vzniesol obvinenie osobe XXXXX ako osobe konajúcej za spoločnosť XXXXX (ďalej len „povinný“) pre zločin neodvedenie dane a poistného podľa § 277 ods. 1, ods. 3 Trestného zákona na vyššie uvedenom skutkovom základe.  
Trestného činu neodvedenie dane a poistného podľa § 277 ods. 1, ods. 3 Trestného zákona  sa dopustí ten, kto v  značnom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnené v značnom  rozsahu uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech, potrestá sa odňatím slobody na jeden rok až päť rokov. 
Objektívna stránka tohto trestného činu spočíva v tom, že páchateľ v súlade so zákonom zrazí, resp. vyberie od určitého subjektu daň, prípadne poistné na sociálne, zdravotné poistenie, či príspevok na starobné dôchodkové sporenie, avšak tieto platby zadrží u seba a neodvedie ich do príslušného zákonom ustanoveného rozpočtu alebo fondu. 
V uvedenom prípade je páchateľ trestne zodpovedný za neodvedenie poistného, ktoré zrazil zamestnancom zo mzdy a neodviedol ich sociálnej poisťovni a príslušným zdravotným poisťovniam. 
Predpokladom trestnej zodpovednosti je skutočnosť, že povinný subjekt mal dostatok peňažných prostriedkov na výplatu hrubých miezd, teda miezd vrátane odvodov. 
V priebehu vyšetrovania bol do konania pribratý znalec z odboru ekonómia a manažment, Ing. Edita Čechová. Z jej predloženého znaleckého posudku č. 4/2011 vyplýva, že povinný subjekt bol ku dňu splatnosti 31.08.2009 povinný odviesť sociálnej poisťovni poistenie za zamestnancov vo výške 27 740,06 €, vo vzťahu k zdravotnej poisťovni UNION zdravotné poistenie vo výške 271,19 €, vo vzťahu k Všeobecnej zdravotnej poisťovni zdravotné poistenie vo výške 11 281,85 €, vo vzťahu k zdravotnej poisťovni Dôvera vo výške 369,97 €  a vo vzťahu k zdravotnej poisťovni Apollo zdravotné poistenie vo výške 305,3 €. Povinný ku dňu splatnosti 31.08.2009 disponoval finančnými prostriedkami vo výške 40 535,9 €. 
Trestnoprávnu zodpovednosť proti obvinenému bolo možné vyvodiť len ku dňu 28.09.2009, kedy obvinený celkovo dlžil na splatnom  poistnom sumu 39 968,37 € a v tom čase disponoval dostatočnými finančnými prostriedkami na úhradu dlžného poistného v celkovej výške 40 535,9 €.   
Obvinený XXXXX vo svojom výsluchu dňa 06.03.2012 sa k spáchaniu skutku priznal, tvrdil, že svoje podlžnosti vo vzťahu k poisťovniam vyrovnal a do spisu založil doklady o jednotlivých úhradách. 
Vyšetrovateľ PZ, Odbor kriminálnej polície, OR PZ Bratislava IV a prokurátor Okresnej prokuratúry Bratislava IV požiadali oprávnené poisťovne o poskytnutie informácie, či povinný zaplatil dlžné poistné v celkovej výške 39 968,37 €.
Dňa 22.03.2012 Dôvera zdravotná poisťovňa, a.s., potvrdila, že dňa 13.01.2012 povinný uhradil prostredníctvom poštovej poukážky dlžné poistenie v sume 1172,20 €. Zdravotná poisťovňa je nástupcom zdravotnej poisťovne Apollo zdravotná poisťovňa, a.s.,. Povinný teda zaplatil dlžné zdravotné poistenie vo vzťahu k týmto poisťovniam. 
Dňa 18.09.2012 Union zdravotná poisťovňa, a.s., potvrdila, že povinný uhradil dňa 24.08.2012 prostredníctvom poštovej poukážky dlžné zdravotné poistenie vo výške 271,19 €. 
Dňa 27.03.2012 potvrdila Všeobecná zdravotná poisťovňa, a.s., že evidujú úhradu od povinného vo výške 7 148,55 € a dňa 20.09.2012 potvrdila, že povinný uhradil na účet Všeobecnej zdravotnej poisťovne sumu vo výške 4 133,26 €. 
Sociálna poisťovňa dňa 21.03.2012 potvrdila, že povinný uhradil v pokladni v pobočke sociálnej poisťovne dňa 20.02.2012 sumu 18 546,32 € a 05.03.2012 sumu vo výške 7 000,- €. Dňa 14.02.2012 uhradil povinný prostredníctvom exekútora Stanislava Laifera sumu vo výške 627,39 € a 07.03.2012 sumu 1 200,- €. Súdny exekútor Stanislav Laifer ďalej potvrdil, že povinný zaplatil dňa 13.03.2012 v prospech účtu súdneho exekútora sumu 1 000,- €. Súdny exekútor poukázal z tejto sumy na účet Sociálnej poisťovne sumu 800,- €. Povinný teda uhradil vo vzťahu k sociálnej poisťovni celkovú dlžnú sumu na sociálnom poistení vo výške 28 173,39 €.
Podľa § 86 písm. e) Trestného zákona účinného do 01.09.2011 trestnosť trestného činu zaniká ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Podľa §86 písm.  e) Trestného zákona účinného od 01.09.2011 trestnosť trestného činu zaniká ak ide o trestný čin neodvedenia dane a poistného podľa § 277 ods. 1 alebo nezaplatenia dane a poistného podľa § 278 ods. 1, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami, 
Podľa § 2 ods. 1 trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší. 
Vzhľadom na citované ustanovenie § 2 ods. 1 Trsného zákona o časovej účinnosti je potrebné na trestnosť činu obv. XXXXXho posudzovať trestnosť činu podľa zákona účinného v čase spáchania trestného činu. Dôvodom je, že právna úprava účinnáí v čase spáchania činu je pre páchateľa priaznivejšia.  
Vyhodnotením všetkých vyššie uvedených dôkazov som preto dospel k záveru, že vo vzťahu k obvinenému XXXXX  je potrebné  postupovať v zmysle § 215 ods. 1 písm. h) Trestného poriadku.  
Podľa § 215 ods. 1 písm. h) Trestného poriadku, prokurátor zastaví trestného stíhanie ak zanikla trestnosť činu. 
Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Rosol
prokurátor